สำรองเงินเพิ่มอีก10%รองรับคนเบิกเงินสด
ธปท.จัดสภาพคล่องเงินสดเพิ่ม 10% รองรับวันหยุดในช่วงเทศกาลปีใหม่ หลังพบว่าน้ำท่วมคนตุนเงินสดเพิ่มขึ้นจากภาวะปกติถึง 4%
30 ต.ค. 2565

ธปท.จัดสภาพคล่องเงินสดเพิ่ม 10% รองรับวันหยุดในช่วงเทศกาลปีใหม่ หลังพบว่าน้ำท่วมคนตุนเงินสดเพิ่มขึ้นจากภาวะปกติถึง 4% 
นายนพพร ประโมจนีย์ ผู้ช่วยผู้ว่าการสายออกบัตรธนาคาร ธนาคารแห่งประเทศไทย (ธปท.) เปิดเผยว่า ขณะนี้ปริมาณสภาพคล่องเงินสดที่ธนาคารพาณิชย์เบิกไปเตรียมไว้รองรับความต้องการของประชาชนในช่วงน้ำท่วมที่ผ่านมาเริ่มกลับมาฝากไว้ที่ ธปท.ในจำนวนมากขึ้น แต่คาดว่าปริมาณเงินสดเหล่านี้น่าจะถูกเบิกกลับไปใหม่ในช่วงเดือน ธ.ค. ซึ่งมีวันหยุดยาวสิ้นปีหลายวัน ทั้งวันพ่อ วันรัฐธรรมนูญ วันหยุดส่งท้ายปีเก่าต้อนรับปีใหม่ 
อย่างไรก็ตาม ในช่วงปลายปีนี้ ธปท.ได้เตรียมสภาพคล่องเงินสดไว้รองรับเพิ่มขึ้นแล้ว 10% จากระดับปกติของเงินหมุนเวียนในระบบ เชื่อว่าจะมีเพียงพอรองรับการเบิกถอนสำหรับการจับจ่ายใช้สอยของประชาชน 
“ช่วงน้ำท่วมที่ผ่านมาหลายเดือน คนถือเงินสดตุนไว้เยอะ ถ้าดูตามการเบิกถอนเงินสดระดับปกติจะเพิ่มเฉลี่ยอยู่ที่ประมาณ 13% แต่ช่วงน้ำท่วมกินพื้นที่เพิ่มขึ้น การเบิกเงินสดเพิ่มสูงสุดเป็นประวัติศาสตร์ที่ 20% แต่ล่าสุดเพิ่มมาอยู่ที่ระดับ 17% สรุปว่าน้ำท่วมครั้งนี้ทำให้คนถือเงินสดเพิ่มขึ้นเฉลี่ย 4% จาก 13% เพิ่มเป็น 17% ถือว่าปกติ” นายนพพร กล่าว
นายนพพร กล่าวว่า หลังน้ำลดแล้ว ธปท.อาจจะต้องมีการสำรวจความเสียหายของธนบัตรที่อาจจะเสียหายจากการเปียกน้ำ ซึ่งหากมีปริมาณมากจนทำให้เงินหมุนเวียนในระบบไม่เพียงพอ ก็จะได้เตรียมพิมพ์ธนบัตรออกมาชดเชย